
A Kremzir család prozopográfiája. Zsidó családtörténet az újkori Magyarországon

Dolgozatom olyan családi adatbázis felépítését tűzte ki célul, amely lehetővé tette a demográfiai, gazdasági és kulturális téren elvégzett, levéltári és genealógiai forrásanyagra támaszkodó prozopográfiai komplex elemzést a Kremsier család esettanulmányán keresztül.
A témaválasztást indokolta, hogy egy család genealógiai adatainak összegyűjtése révén a prozopográfiai segédtudomány módszertanának alkalmazásával a Kremzir család esettanulmányán keresztül komplex analízis elvégzése, valamint a család körében lezajló folyamatoknak a magyarországi zsidó társadalom történelmében meghatározható modellekkel való összehasonlítása válik lehetővé demográfiai, gazdasági társadalmi és kulturális területen.
A kutatás a kvalitatív adatok összegyűjtése után kvantitatív elemzéssel valósult meg. A levéltári- és genealógiai adatbázisok elkészítése, valamint a szakirodalom összegyűjtése után sor került a konceptualizására. A család leszármazási ágának feltárása a Magyar Nemzeti Levéltár és más hazai levéltári forrásanyag (összeírások, dokumentumok, anyakönyvi bejegyzések), korabeli folyóiratok, gyászjelentések, illetve a holokauszt adatbázisa forrásanyaga révén vált lehetségessé. A családfa összeállítása Excel táblázatban került kidolgozásra. Az összegyűjtött ismeretanyag alapján történt meg az egyes generációkra jellemző modellek felállítása.



